钦定古今图书集成/明伦汇编/官常典/第538卷 > 张辅
## 钦定古今图书集成/明伦汇编/官常典/第538卷 > 张辅

按《明外史》本传：“辅字文弼，河间王玉长子也。燕师起，
从父力战，为指挥同知。玉没东昌，辅袭职，统其兵从
战夹河、槁城、彰德、灵壁皆有功。从入京师，封信安伯，
食禄千石，予世券。妹为帝妃，丘福朱能言辅父子功
俱高，不可以私亲故薄其赏。永乐三年，进封新城侯，
加禄三百石。安南黎季犛弑其主，自称太上皇，立子”
苍为帝。故王之孙陈天平自老挝来归，季犛请以归
国。帝使都督黄中以兵五千送之，故大理卿薛喦为
辅。至芹站，季犛伏兵杀天平，喦亦死。帝大怒，命成国
公能为征夷将军，辅为右副将军，率丰城侯李彬等
十八将军，兵八十万，会左副将军西平侯沐晟分道
进讨。兵部尚书刘儁赞军事，刑部尚书黄福、大理寺
卿陈洽等给馈饷。四年九月次龙州。十月，能卒于军，
辅代领其众。帝遂以辅为征夷将军，檄季犛二十罪
进破隘，留、鸡翎二关，道芹站，抵新福。晟军亦至，营白
鹤。安南有东西二都，依宣、洮、沱、富良四江为险。贼缘
江南北岸立栅，聚舟其中，筑城于多邦隘，城栅桥舰
相连九百馀里，兵众“七百万，欲守险以老我师。”辅军
富良江北，遣骠骑将军朱荣破贼嘉林江，遂与晟合
军，进攻多邦城。辅攻西南，晟攻东南，佯欲他攻以懈
贼。令都督黄中等将死士，人持炬火、铜角，夜四鼓，越
重濠、云梯，傅其城。指挥蔡福先登，士蚁附而上，角鸣，
万炬齐举，城下兵讙应之，遂入城。贼驱象迎战，以绘
狮蒙马冲之，箭炮交发，象皆反走，贼大溃，斩其帅二
人，追至伞圆山，尽焚缘江木栅，俘斩无算。循富良，克
其东都，辑吏民，抚降附来归者，日以万计。遣别将李
彬、陈旭取西都，又分军破贼援兵。贼众焚宫室仓库，
逃入海，三江州县皆望风降。明年春，辅济自注江，悉
破筹江，困枚万劫、普赖诸寨，斩首三万七千馀级。贼
将胡杜聚舟盘滩江，辅使降将陈封袭走之，尽得其
舟，遂定东潮、谅江诸府州。季犛以舟师入犯，大败之
木丸江，斩首万级，擒其将校百馀人，溺死者无算。追
至闷海，还军咸水关。贼复以海艘入寇，又大破之富
良江，馘斩数万，江水为赤。季犛父子以小舟遁至海
门泾，水涸，弃舟走。官军至，暴雨，水涨数尺，舟毕渡，穷
追至奇罗海口，获《季犛苍》及伪太子芮、卫王澄、梁王
潡，并将相大臣等，槛送京师。安南平。得府州四十八县一百八十，户三百十二万。求陈氏后不得，遂设交
阯布政司，以其地内属。自唐之亡，交阯沦于蛮服者
四百馀年，至是复入版图。帝为诏告天下，诸王百官
奉表称贺。六年春，辅振旅还京师，再赐宴奉天殿，帝
赋《平安南歌》以宠之，进封英国公，岁禄三千石，予世
券。其年冬，季犛党简定复叛，沐晟讨之，败绩。明年春，
复命辅为征卤副将军往讨之。贼党推简定为越上
皇，别立陈季扩为皇，势益张。辅就叱览山伐木造舟，
招谅江北诸避寇者复其业。遂进至慈廉州，破喝门
江，克广威州孔目栅，遇贼咸水关，贼舟六百馀蔽江
为营，官军以舟冲击，乘风纵火，俘斩无算，擒贼帅二
百馀人，尽得其舟。追至太平海口，贼党邓景异以三
百艘迎敌，短兵接，擒斩八百馀，馀贼皆溃。于是季扩
自言陈氏后，遣使求绍封，辅曰：“向者遍索陈王后，不
应，今诈也。吾奉命讨贼，不知其”他。遂遣朱荣、蔡福等
以步骑先，辅舟师继之，自黄江至神投海。会师清化，
分道入磊江，获简定于美良山中，及其党陈希葛等，
槛送京师诛之，尽歼其馀寇阮师桧等。八年春召辅
还，谒帝兴和，命练兵宣府，万全督运北征。师还为殿。
陈季扩等乘辅归复出，攻剽如故。九年春仍命辅与
沐晟讨之。交人苦中国约束，又数为吏卒扰，往往起
附贼，乍服乍叛，将帅益玩寇。辅至，申军令。都督黄中
素骄，违节度，诘之不逊，斩以徇。将士惕息，无敢不用
命者。其秋，破贼帅邓景异等于月常江，获贼舟百馀，
又捕斩别部贼黎蕊、范慷等。十年秋，击贼于神投海。
贼以四百馀舟分队三，锐甚。辅冲其中坚，贼却，左右
队迭进，官军与相钩连，殊死战，自卯至已，大破贼，生
擒渠帅七十五人。贼倚荷花海，谓官军不能渡，筑堡
守。辅以舟师绝奇罗海口，直薄其堡，贼大溃。十一年
冬，与晟会顺州，战爱子江。贼分三队，驱象数十于前
行。辅戒士卒一矢落象奴，二矢披象鼻，象奔还，自蹂
其众。乘势急击，大败之，擒贼帅五十六人，追至爱母
江，尽降其众。明年春，捕贼至暹蛮、昆蒲诸栅，悬崖绝
险，骑不得进。辅与将校步行求贼，往来山箐中，悉擒
邓景异、阮镕等。季扩走老挝，遣人持檄往索，师随之，
破其三关，遂缚季扩及其孥送京师诛之。以贼所取
占城地，复设升、华、思、义四州，增置卫所，官其降人，留
军守之而还。十三年春至京，旋遣出镇。而馀寇陈月
湖等复作乱，辅悉讨平之。请设九水驿于防城，二马
驿于龙门，七递运所于宁越，规画甚备。十四年冬召
辅还。交人所畏者惟辅。辅还一年而黎利反，累遣将
讨之，无功。是时非辅莫可使，而帝以辅前斩黄中心
弗善，故卒不遣。至宣德时，柳升等败没，王通擅与贼
盟，仓卒还师。廷议弃交阯，辅争之不能得也。二十三
年从北征。帝崩于榆木川，受遗命总军务。仁宗即位，
进太师，掌中军都督府事。时大行丧满二十七日，尚
书吕震请释服。帝未肯素冠麻衣以朝，而群臣皆已
吉服，惟辅与学士杨士奇服如帝。帝叹曰：“辅，武臣也，
而知礼过六卿。”由是益见亲重。寻命知经筵事，监修
《实录》。宣德元年，汉王高煦反，惮辅。潜遣人至辅所。辅
执见帝，尽得其反谋，因请将兵击反者。帝决亲征，以
辅扈行。平汉还，加禄三百石。辅威名转盛，而久握兵。
四年，都御史顾佐请保全功臣。诏辅解兵权，朝夕侍
左右，谋画军国重务。进阶光禄大夫，勋左柱国，朝朔
望。英宗即位，加号翊运佐理，知经筵，监修《实录》如故。
辅雄毅方严，治军整肃，屹如山岳。三定交、南，威名闻
四裔。历事四朝，连姻帝室。而小心敬慎，善远权势。与
三杨、蹇、夏等同心辅政二十馀年，海内宴然，辅有力
焉。王振擅权，文武大臣望尘顿首，有膝行者，惟辅与
抗礼。正统十四年，振以天子出塞，强辅行，不使预军
政。辅老矣，默默不敢言。至《土木》，死于难，年七十五。追
封定兴王，谥“忠烈。”子懋嗣。